भारतीय अंतरिक्ष कार्यक्रम
इस दौरान, भारत ने भविष्य में संचार की आवश्यकता एवं दूरसंचार का पूर्वानुमान लगते हुए, उपग्रह के लिए तकनीक का विकास प्रारम्भ कर दिया। भारत की अंतरिक्ष में प्रथम यात्रा १९७५ में रूस के सहयोग से इसके कृत्रिम उपग्रह आर्यभट्ट के प्रक्षेपण से शुरू हुयी। १९७९ तक, नव-स्थापित द्वितीय प्रक्षेपण स्थल सतीश धवन अंतरिक्ष केन्द्र से एस.एल.वी. प्रक्षेपण के लिए तैयार हो चुका था। द्वितीय स्तरीय असफलता की वजह से इसका १९७९ में प्रथम प्रक्षेपण सफल नहीं हो पाया था। १९८० तक इस समस्या का निवारण कर लिया गया। भारत का देश में प्रथम निर्मित कृत्रिम उपग्रह रोहिणी-प्रथम प्रक्षेपित किया गया।
अंतरिक्ष का सैन्यीकरण
अंतरिक्ष के सैन्यीकरण का अर्थ है अंतरिक्ष में हथियार और सैन्य प्रौद्योगिकी का प्रस्थापन और विकास। 20वीं शताब्दी के मध्य में अंतरिक्ष में की गई शुरुआती खोज के पीछे का एक कारण इसके सैन्य प्रयोग की सम्भावना थी। अमेरिका और सोवियत संघ ने इसे बैलिस्टिक-मिसाइल प्रौद्योगिकी और सैन्य अनुप्रयोगों के लिए क्षमता रखने वाली अन्य प्रौद्योगिकियों को प्रदर्शित करने के लिए एक अवसर के रूप में इस्तेमाल किया। तब से बाह्य अंतरिक्ष का उपयोग इमेजिंग और संचार उपग्रहों जैसे सैन्य अंतरिक्ष यानों के लिए एक ऑपरेटिंग स्थान के रूप में किया गया है। साथ ही साथ, कुछ बैलिस्टिक मिसाइलें अपनी उड़ान के दौरान बाहरी अंतरिक्ष से गुजरती हैं। 2019 तक की यदि बात की जाए, तो अंतरिक्ष में तैनात हथियारों की ज्ञात तैनाती में केवल अल्माज अंतरिक्ष-स्टेशन आयुध, और पिस्तौल (जैसे कि TP-82 कॉस्मोनॉट उत्तरजीविता पिस्तौल, पोस्ट-लैंडिंग, पूर्व-पुनर्प्राप्ति उपयोग के लिए) शामिल हैं।